ΓΡΑΠΤΗ ΕΡΩΤΗΣΗ E-3354/98

υποβολή: Maartje van Putten (PSE) προς την Επιτροπή

(16 Νοεμβρίου 1998)

Θέμα: Η επισήμανση ορισμένων προϊόντων διατροφής που παράγονται με οργανισμούς οι οποίοι έχουν υποστεί γενετική επέμβαση

Στο πλαίσιο της εφαρμογής του κανονισμού 1139/98(1) έχει ορισθεί ότι απαιτείται ο καθορισμός μιας κατώτατης τιμής για την ανίχνευση γενετικά τροποποιημένου ADN ή πρωτεϊνών. Επιπλέον, το άρθρο 2 του ως άνω κανονισμού προβλέπει την κατάρτιση καταλόγου των προϊόντων για τα οποία δεν ισχύουν οι ειδικές απαιτήσεις επισήμανσης.

1. Έχει εν τω μεταξύ προβεί η Επιτροπή στον καθορισμό της εν λόγω κατώτατης τιμής; Εάν ναι, σε τι βασίζεται η τιμή αυτή; Εάν όχι, για ποιό λόγο και για πότε είναι δυνατόν να αναμένεται ο καθορισμός της τιμής αυτής;

2. Προτίθεται επίσης η Επιτροπή να ορίσει ένα ανώτατο όριο για τη μόλυνση με γενετικά τροποποιημένους οργανισμούς στην περίπτωση επισήμανσης που δεν αναφέρει την ύπαρξη γενετικά τροποποιημένων οργανισμών; Εάν ναι, θα συμπίπτει το ανώτατο αυτό όριο με την προαναφερθείσα κατώτατη τιμή για μία υποχρεωτική επισήμανση των τροφίμων που περιέχουν φυτά έχοντα υποστεί γενετικές επεμβάσεις;

3. Μπορεί να αναφέρει η Επιτροπή εάν υπάρχει ήδη ο ως άνω κατάλογος; Εάν όχι, για πότε προβλέπεται η δημοσίευση ενός τέτοιου καταλόγου και με ποιόν τρόπο θα είναι δυνατόν να εξακριβωθεί η τήρηση του κανονισμού;

Απάντηση του κ. Bangemann εξ ονόματος της Επιτροπής

(12 Φεβρουαρίου 1999)

1. Ο κανονισμός (ΕΚ) 1139/98 του Συμβουλίου, της 26ης Μαΐου 1998, σχετικά με την επισήμανση των τροφίμων και συστατικών των τροφίμων που παράγονται από σπόρους σόγιας ή αραβοσίτου γενετικώς τροποποιημένων, ο οποίος άρχισε να ισχύει την 1η Σεπτεμβρίου 1998, ορίζει υποχρεωτική επισήμανση, εφόσον τα τρόφιμα ή συστατικά τροφίμων περιέχουν ίχνη DNΑ ή πρωτεϊνών ως αποτέλεσμα της γενετικής τροποποίησης.

Κατά την έκδοση του κανονισμού (ΕΚ) αριθ. 1139/98, το Συμβούλιο ζήτησε από την Επιτροπή:

- να ενθαρρύνει την ανάπτυξη έγκυρων μεθόδων για την ανίχνευση του DNΑ ή των πρωτεϊνών που οφείλονται στη γενετική τροποποίηση;

- να εξετάσει το ενδεχόμενο καθορισμού κατώτατων τιμών de minimis για την παρουσία DNΑ ή πρωτεϊνών ως αποτέλεσμα της γενετικής τροποποίησης, ώστε να ληφθεί υπόψη το πρόβλημα της τυχαίας μόλυνσης;

- να καταρτίσει τον "αρνητικό" κατάλογο που προβλέπεται στο άρθρο 2 παράγραφος 2 του κανονισμού.

2. Όπως προαναφέρεται, ζητήθηκε από την Επιτροπή να μελετήσει το ενδεχόμενο καθορισμού κατώτατων τιμών de minimis για τα ίχνη DNΑ ή πρωτεϊνών, κάτω από τις οποίες δεν θα απαιτείται επισήμανση, εφόσον η παρουσία τους σ'ένα τρόφιμο οφείλεται σε τυχαία ρύπανση. Στηριζόμενη στην πείρα που έχει αποκτηθεί στο συγκεκριμένο πεδίο, η Επιτροπή εξετάζει σήμερα το θέμα σε συνεννόηση με τα κράτη μέλη και τις ενδιαφερόμενες βιομηχανικές επιχειρήσεις, προκειμένου να καταλήξει σύντομα σε σχετική πρόταση και, μάλιστα, πριν από το τέλος Μαρτίου.

3. Παράλληλα, η Επιτροπή ανέλαβε πολλές πρωτοβουλίες, κυρίως υπό την ευθύνη του Κοινού Κέντρου Έρευνών, με σκοπό την ανάπτυξη αναλυτικών μεθόδων ανίχνευσης. Κατάυτόν τον τρόπο, έχει ήδη επικυρωθεί μια μέθοδος ανίχνευσης γενετικώς τροποποιημένου υλικού στα άλευρα σόγιας ή αραβοσίτου. Επιπλέον, συνεχίζονται οι εργασίες με αντικείμενο την ανάπτυξη μεθόδου ποιοτικής ανάλυσης για τα τρόφιμα που περιέχουν σόγια και αραβόσιτο γενετικώς τροποποιημένα, μεθόδου ποσοτικής ανάλυσης για τα γενετικώς τροποποιημένα σόγια και αραβόσιτο καθώς και μεθόδων ποσοτικής ανάλυσης για πολλά μεταποιημένα προϊόντα.

4. Τέλος, όσον αφορά στον αρνητικό κατάλογο, η Επιτροπή, βασιζόμενη στις εισηγήσεις των κρατών μελών και των επαγγελματικών κύκλων, υπέβαλε στην Επιστημονική Επιτροπή Τροφίμων για γνωμοδότηση, σύμφωνα με το άρθρο 2 παράγραφος 2 του κανονισμού (ΕΚ) αριθ. 1139/98, μια σειρά τροφίμων ή συστατικών των τροφίμων, τα οποία ως φαίνεται δεν περιέχουν πλέον ίχνη DNΑ ή πρωτεϊνών και, συνεπώς, δεν θα υπόκεινται στην υποχρέωση επισήμανσης. Μόλις γνωμοδοτήσει η εν λόγω επιτροπή, η Επιτροπή θα λάβει τα αναγκαία μέτρα για την κατάρτιση του καταλόγου.

5. Μέχρι να λειτουργήσουν τα διάφορα αυτά στοιχεία, ο κανονισμός και οι διατάξεις του εφαρμόζονται από την 1η Σεπτεμβρίου 1998 και, επομένως, επιβάλλουν την υποχρεωτική επισήμανση, από τη στιγμή που ένα τρόφιμο ή συστατικό τροφίμων περιέχει ίχνη DNΑ ή πρωτεϊνών. Ο έλεγχος της τήρησης και της εφαρμογής των κανονιστικών διατάξεων που αφορούν την επισήμανση, ανήκει ούτως ή άλλως στην αρμοδιότητα των κρατών μελών.

(1) ΕΕ L 159 της 3.6.1998, σελ. 4.